Id-Direttiva tal-Kummissjoni 97/21/KE
tat-18 ta’April 1997
li tadatta għall-progress tekniku d-Direttiva tal-Kunsill 80/1269/KEE dwar l-approssimazzjoni tal-liġijiet ta’ l-Istati Membri li jirrelataw għall-qawwa tal-magna ta’ vetturi bil-mutur
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixi l-Komunità Ewropea,
Wara li ikkunsidrat id-Direttiva tal-Kunsill 80/1269/KEE tas-16 ta’ Diċembru 1980 dwar l-approssimazzjoni tal-liġijiet ta’ l-Istati Membri li jirrelataw għall-qawwa tal-magna ta’ vetturi bil-mutur [1], kif l-aħħar emendata mid-Direttiva tal-Kummissjoni 89/491/KEE [2], u b’mod partikolari l-Artikolu 3 tagħha,
Billi d-Direttiva 80/1269/KEE hi waħda mid-Direttivi separati fil-proċedura ta’ l-approvazzjoni tat-tip tal-KE stabbilita mid-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri li għandhom x’jaqsmu ma’ l-approvazzjoni tat-tip ta’ vetturi u l-karrijiet tagħhom [3], kif l-aħħar emendata mid-Direttiva 96/79/KE tal-Parlament Ewropew u tal-Kunsill [4]; billi, bħala konsegwenza, id-dispożizzjonijiet stabbiliti mid-Direttiva 70/156/KEE rigward is-sistemi, komponenti u unitajiet tekniċi separati ta’ vetturi japplikaw għad-Direttiva 80/1269/KEE;
Billi, b’mod partikolari, skond l-Artikolu 3(4) u l-Artikolu 4(3) tad-Direttiva 70/156/KEE hemm bżonn li kull Direttiva separata jkollha mehmuż magħha dokument ta’ informazzjoni li jinkludi l-punti rilevanti ta’ l-Anness I tad-Direttiva 70/156/KEE u wkoll ċertifikat ta’ approvazzjoni tat-tip ibbażat fuq l-Anness VI tad-Direttiva 70/156/KEE sabiex l-approvazzjoni tat-tip tkun tista’ tiġi kompjuterizzata;
Billi dawn l-emendi jirrelataw biss għad-dispożizzjonijiet amministrattivi li jinsabu fid-Direttiva 80/1269/KEE; billi m’hemmx bżonn għalhekk li jiġu invalidati l-approvazzjonijiet eżistenti skond id-Direttiva 80/1269/KEE u lanqas li jiġu pprevenuti r-reġistrazzjoni, l-bejgħ u d-dħul fis-servizz ta’ vetturi ġodda koperti minn dawn l-approvazzjonijiet;
Billi l-miżuri previsti f’din id-Direttiva huma skond l-opinjoni tal-Kumitat għall-Adattament għall-Progress Tekniku imwaqqaf mid-Direttiva 70/156/KEE,
ADOTTAT DIN ID-DIRETTIVA:
Artikolu 1
Id-Direttiva 80/1269/KEE hi hawnhekk emendata kif ġej:
1. L-Artikolu 1 hu mibdul ma’ dan li ġej:
"L-Artikolu 1
Għall-iskopijiet ta’ din id-Direttiva, ‘’vettura’’ tfisser kull vettura bil-mutur0 maħsuba biex tintuża fit-triq, bil-karozzerija jew mingħajra, li jkollha mill-anqas erba’ roti u veloċità massima ddisinjata li taqbeż il-25 km fis-siegħa, bl-eċċezzjoni tal-vetturi li jimxu fuq il-linji u ta’ tratturi għall-agrikoltura u għall-forestrija u kull makkinarju mobbli.";
2. fl-Artikolu 2, ‘L-Annessi I u II’ hi mibdula bi ‘l-Annessi rilevanti ’;
3. l-Anness huma emendati skond l-Anness ta’ din id-Direttiva.
Artikolu 2
B’effett mill-1 t’Ottubru 1997, l-Istati Membri:
- m’għandhomx aktar jagħtu approvazzjoni tat-tip tal-KE skond l-Artikolu 4(1) tad-Direttiva 70/156/KEE, u
- jistgħu jirrifjutaw l-approvazzjoni tat-tip nazzjonali,
għal tip ġdid ta’ vettura għal raġunijiet li għandhom x’jaqsmu mal-qawwa tal-magna jekk il-qawwa tal-magna ma tkunx ġiet determinata skond id-Direttiva 80/1269/KEE, hekk kif emendata minn din id-Direttiva.
Din id-Direttiva m’għandhiex tinvalida xi approvazzjoni li tkun ngħatat qabel skond id-Direttiva 80/1269/KEE u lanqas ma tipprebjeni estensjonijiet ta’ dawn l-approvazzjonijiet skond il-kondizzjonijiet tad-Direttiva li taħtha jkunu ngħataw oriġinarjament.
Artikolu 3
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma’ din id-Direttiva sat-30 ta’ Settembru 1997. Huma għandhom jinfurmaw lill-Kummissjoni minnufih b’dan.
Meta Stati Membri jadottaw dawn id-dispożizzjonijiet, dawn għandhom jinkludu riferenza għal din id-Direttiva jew għandhom ikollhom magħhom din ir-riferenza fil-waqt tal-pubblikazzjoni uffiċjali tagħhom. Il-proċedura għal din ir-riferenza għandha tkun adottata mill-Istati Membri.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hi indirizzata lill-Istati Membri.
Magħmula fi Brussel, it-18 t’April 1997.